Come, let's do something for Bhojpuri...
माँ काली मंदिर के बारे में / कईसे पहुचल जाई /पता के जानकारी दिहल बा
--------------------------------------------------------------------------------------------------
बखोरापुर के विशाल काली मंदिर के कहानी
बखोरापुर (भोजपुर) में 1862 ई0 में हैजा फैलल, आ ओह से लगभग पाँच सई लोगन के मृत्यु हो गइल. हर दिन मरे वालन के संख्या बढत जात रहुये. एही बीचे गेरुआ वस्त्र धारण कइले एगो साधु ओहिजा अउअन, आ घुम-घुम के लोगन के कहे लगुअन कि जब ले एहिजा माँ काली के पिण्ड ना स्थापित कइल जाई, एह बिमारी पर रोक नामुमकिन बा. आ ई एक दिन पुरा गाँव के खतम क दी.
इ सुनला के बाद गाँव के कुछ बुढ-पुरनिया लोग आपस में सलाह क के, ओह दिने गाँव के एगो नीम - पेड का नीचे माँ काली के नौ पिण्ड स्थापित क के, ओहिजा पुजा-पाठ शुरु क देहुए लोग. कुछ दिन बाद उ साधु गाँव से अदृश्य हो गइले. बाकिर एकरा के माई के चमत्कार कहल जाव, चाहे आस्था के असर, पिण्ड-स्थापना के तुरंत बाद लोग बिमारी से राहत महशुस करे लगुये, आ बिमारी जल्द ही गाँव से गायब हो गउये.
ओह समय से लेके आज तक माई काली के चमत्कारन के सैकडन गो कहानी एह गाँव में सुनल जा सकेला. आज ले जे भी सच्चा दिल से आके माँ के आपन दुखडा सुनवले बा, माई ना सिर्फ ओकर दुख दुर क देले बाडी, बल्कि ओकरा के प्रगति के एगो नया राह पर भी अग्रसर करा देहले बाडी.
एह घटना से कुछ दिन बितला पर गाँव के बुढ-पुरनिया लोग आपस में सलाह क के, माई के पिण्ड के कवनो बढिया जगह पर स्थानांतरित करे के फैसला करुये लोग, काहें कि ओह जगह के पासे गाँव के नाली बहत रहुये. सब केहु मिल के माई खातिर गाँव के पुरब एगो जगह बनउये लोग, आ ओह जगह पर माटी भर के माई के पिण्ड के स्थानांतरण कइल गउये. एकरा संगे ही संगे ओहिजा हर दिन भजन- कीर्तन आ आरती के व्यवस्था भी कइल गउये.
समय बीतला का संगे, गाँव के एगो संपन्न किसान स्व. त्रिवेण सिंह जी अपना खर्चा के माई का बगल में एगो बजरंगबली के संगमरमर के बनल मुर्ति के स्थापना आ प्राण-प्रतिष्ठा भी करा देहुअन. समय बीतत गइल, पर हर साल दुर्गा पुजा के दशमी के समय 24 घंटे के अखण्ड कीर्तन के पाठ, आज भी लगातार जारी बा.
समय का संगे, मंदिर के भवन काफी टूटे-फूटे लगुये, आ ओहिजा के भरावल माटी भी खिसुके लगुये. एही बीचे 1962 में, भारत सरकार के योजना आयोग के सदस्य आ महान शिक्षा-शास्त्री, समाज सेवी, स्वतंत्रता सेनानी, बुनियादी शिक्षा के जनक, आ बिहार के प्रथम शिक्षा निदेशक स्व. द्वारिका सिंह, अपना बड पोता सुनील सिंह गोपाल, जे भारत सरकार के कस्टम आ सेंट्रल एक्साइज विभाग में कार्यरत बाडे, के बोला के, अपना अंतर्मन के आवाज, आ माई के ध्यान ध के कहुअन “हम त अपना पुरा जीवन, माई के आशीर्वाद से, निर्धन, विकलांगन, आ शिक्षा का क्षेत्र में लगा देहनी. लेकिन हमार एगो आखिरी इच्छा बा, जवन कि हम तहरा के सौंप रहल बानी. एहमें तहरा कई तरह के आर्थिक, मानसिक आ शारीरिक कठिनाई के सामना करे के पड सकेला. लेकिन हमेशा एगो बात याद रखिह कि माई तहरा संगे बाडी. आ उनुका आशीर्वाद से तु गरीबन के सेवा निः स्वार्थ भाव से करत जइह. अगर केहु भी तहरा लगे कुछ उम्मीद के संगे आवे, त भले इ भूखे पेट सुते के पडे, पर ओकर सहायता करिह.”
“विकास के राह में कई तरह के विकासहीन लोग, आ असामाजिक तत्व बाधा त डाले के प्रयास करिहें, बाकिर अगर तु सत्य के राह पर रहब, त माई तहरा संगे रहिहें. शिकायत करे वालन के, तहरा काम के जरे वालन के, माई अपने आके दंड दीहें. आ तहरा के कबो आर्थिक आ कवनो तरह के अन्य बाधा के सामना ना करे के पडी.”
आ ओकरा बाद उ हमरा के एह खण्डित मंदिर का स्थान पर एगो भव्य आ विशाल मंदिर के स्थापना करे खातिर प्रेरित करुवीं, जवन ना सिर्फ बिहार में, बल्कि देश भर के सबसे बड मंदिरन में गिनल जा सके. उनुकर इहे इच्छा रहे कि एह मंदिर के भव्यता देखे पुरा देश भर से लोग आवे, आ उ लोग माई काली के एह मंदिर में हर तरह के सुविधा पावे.
एकरा बाद, 2 फरवरी 1999 के, गाँव भर के लोगन के एगो बैठक हमार दादाजी श्री द्वारिका बाबु के अध्यक्ष्ता में भउये, आ ओह दिने नया मंदिर भवन के निर्माण शुरु भउये. एकरा अलावा एह बैठक में, सामाजिक कार्य, ग्रामीण विकास कार्य, गरीबन के सहायता, खेल-कुद के विकास, नशाखोरी समाप्त करे के प्रस्ताव सहित, कई गो आउर प्रस्ताव पास कइल गउये. ओह दिने समस्त जाति, धर्म के लोगन के मिला के एगो कमिटी भी गठित कइल गउये, जवना के बिहार राज्य धार्मिक न्यास परिषद से मान्यता भी प्राप्त बा. एह मान्यता में माननीय सांसद श्री रामकृपाल यादव जी के भी सहयोग मिलुये, जेकि एह न्यास परिषद के अध्यक्ष भी बाडे.
एकरा बाद मंदिर के निर्माण- कार्य 24 घंटा में शुरु हो गउये, आ माई के भक्तन द्वारा गुप्त दान के माध्यम से धन आ निर्माण सामग्री के अनवरत सहयोग बनल रहुये. एह बीचे, मंदिर समिति के द्वारा 1999 में, प्रसिद्ध भोजपुरी गायक भरत शर्मा ‘ब्यास’ आ महान गायक गायत्री ठाकुर के बोला के एगो भव्य सांस्कृतिक समारोह के आयोजन कइल गउये, जइमें बिहार, झारखण्ड, आ पश्चिम बंगाल के लाखन गो लोग भाग लेहुये. निर्माण कार्य अपना गति से जारी रहुये, आ संगे ही संगे, मंदिर न्यास अपना सामाजिक जिम्मेदारी के भी अहसास रहुये. सन 1999 में ही, पुरा भोजपुर जिला भर से चुन के 20 गो गरीब विधवा लोग के पैर चलित सिलाई मशीन, 20 गो विकलांगन के ट्राई साइकिल, 10 गो नेत्रहीनन के स्टीक, आ 11 गो गरीब लइकियन के बियाह मंदिर ट्रस्ट के द्वारा करावल गउये, जवन क्रम आज भी जारी बा.
16 सितम्बर 2002 के द्वारिका बाबु अचानक बहुत अस्वस्थ हो गइनी, आ ओह दिने भोरे 6:35 में उहाँ के देहांत हो गइल. उनुका एह तरह अचानक निधन से वातावरण गमगीन हो गइल, आ निर्माण कार्य के एक महीना खातिर रोक दिहल गइल. एकरा बाद जब काम शुरु भइल, त एगो भव्य मंदिर के सपना पुरा हो गउये. स्व. द्वारिका बाबु आ उनुकर पत्नी स्व. कौशल्या देवी, के जीवन में ही घोषित 20 लाख रुपया के मंदिर निर्माण में लगा दिहल गइल. गाँव , जिला, आ बिहारे ना बल्कि पुरा देश भर के लोग भी दिल खोल के लाखन रुपया आ निर्माण सामग्री के अनुदान करुये.
मंदिर के मुख्य भवन 2003 में बन के तैयार भउये, जवन कि 18,000 स्क्वायर फीट के क्षेत्र में फैलल रहुये. ओह समय तक एहमें करीब 60 लाख रुपया खर्च हो चुकल रहे. 23 अप्रैल 2003 के, माननीय पुर्व प्रधानमंत्री चन्द्रशेखर जी के द्वारा एह मंदिर के उदघाटन कइल गउये. चन्द्रशेखर जी अपना 77 साल के जीवनकाल में पहिला बेर कवनो मंदिर के उदघाटन कइले रहीं. एह उदघाटन समारोह में सांसद श्री मुन्नीलाल जी, श्रीमती कांति सिंह जी (सांसद), श्री रामकृपाल यादव जी (सांसद), श्री श्याम रजक जी (मंत्री), श्री राम सुन्दर दास जी (पुर्व मुख्यमंत्री), श्री राम बहादुर सिंह जी (पूर्व सांसद), श्री प्रभुनाथ सिंह जी (सांसद), आ कई गो अन्य गणमान्य लोगन के अलावा, कई लाख लोग जुटल रहे. एह कार्यक्रम में 20 हजार लोग भोजन करुये, आ तपती दोपहरी में भी, करीब 4 से 5 लाख लोग माई से मनौती मँगुये.
उदघाटन के ठीक तीसरे महीने माई के एगो आउर चमत्कार दुनिया के सामने अउये. फारबिसगंज (अररिया) के चेयरमैन श्री अरविन्द यादव जी एगो घातक बिमारी से ग्रस्त होके पटना अउवीं. पटना में डा. विजय प्रकाश उनुकर स्थिति देख के, तुरंत वेल्लौर ले जाये के सलाह देहुअन. लेकिन उनुकर मित्र होखला के नाते हम उनुका से कहुवीं कि काली माई के दरबार में हम रउआ खातिर प्रार्थना करब, आ अगर रउआ काल्ह से ठीक होखे लागब त 14 जुलाई 2003 के माता के जागरण आ सांस्कृतिक समारोह के आयोजन करब. माई हमार प्रार्थना सुन लेहली, आ अरविन्द जी स्वस्थ हो गइले. एह चमत्कार के कहानी रातों रात पुरा बिहार में फैल गइल.
मंदिर के निर्माण कार्य आज भी जारी बा, माई के कृपा से हमनी का मंदिर के ठीक आगे 4000 स्क्वायर फीट के एगो काला मार्बल के चबुतरा के निर्माण करवले बानी जा. एकरा अलावे, बिहार राज्य के सबसे बड, 70 फीट लमहर, 30 फीट चौडा, आ 12 फीट ऊँचा, ग्रेनाइट, ग्लेन टाइल्स, आ कई गो अन्य तरह के सुविधा से युक्त स्थायी माँ सांस्कृतिक मंच भी अपने आप में अद्वितिय बा.
अगला साल ले एहिजामाँ काली बालिका उच्च विधालय के निर्माण भी शुरु हो जाईम जवन कि ना सिर्फ भोजपुर के, बल्कि बिहार के सबसे बड आ अत्याधुनिक बालिका विधालय होई. एहमें पढाई सी. बी. एस. ई. के माध्यम से होई, आ एकरा निर्माण में करीब 70 लाख रुपया के लागत आये के अनुमान बा.
मंदिर के वर्षगांठ हर साल अप्रैल महीना में मनावल जाला. आ एह साल भी इ पुरा जोर-शोर से मनावल जाई.
कईसे पहुचल जाई -
बखोरा पुर भोजपुर जिला के एगो अंग हां , आरा से 15 k.m तथा पटना( बिहार के राजधानी ) से 65 k.m दूर बा |
हवाई जहाज से - नजदीक हवाई अड्डा - पटना (से आ सकेनी )
रेल गाड़ी से - आरा जक्सन
रोड से -
पता:
भव्य माँ काली मन्दिर ट्रस्ट
बखोरापुर, भोजपुर, बिहार
भारत
Views: 230
© 2012 Created by Admin.
eng_Latn bho_Deva unk bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva mag_Deva bho_Deva bho_Deva bho_Deva bho_Deva hne_Deva mai_Deva bho_Deva awa_Deva eng_Latn eng_Latn